SJEĆANJE ĐURE KĆRBLERA NA DON FRANU BUL'IĆA 

Arsen Duplančić • 


Godine 1921. navršavao je naš poznati arheolog don Frane Bulić 75. obljetnicu 
života i 50. obljetnicu znanstvenog rada. Želeći mu tom prilikom, kao svom 
osnivaču i doživotnom predsjedniku, iskazati poštovanje »-Bihać« hrvatsko dru¬ 
štvo za istraživanje domaće povijesti u Splitu uputilo je mnogobrojnim Buliće- 
vim prijateljima poziv da napišu članak za svečani zbornik njemu posvećen. 
Među onima koji su poslali svoj rad bio je i Đuro Korbler (1873—1923), povjes¬ 
ničar književnosti koji je posebno proučavao naše latiniste. 

Međutim, vjerovatno zbog neznanstvenog karaktera, članak nije objavljen, ali 
je zato ostao sačuvan među spisima Mihovila Abramića koji se nalaze u 
splitskom Arheološkom muzeju. Pedeseta obljetnica smrti don Frane Bulića 
bila je povod da izvučemo iz arhiva Korblerov članak Prvi moj boravak na 
ostacima staroga Solina 8. septembra 1908. i objavimo ga kao jedan mali prilog 
za poznavanje Bulićeva života: 

»Dosta teško bolestan ležeći u krevetu dođe mi 17. decembra* prošle godine 
poziv iz Splita, kojim me društvo »Bihać« poziva, da pošaljem kakav prilog za 
spomen-knjigu, što je sprema svomu osnivaču, vrijednom trudbeniku na istra¬ 
živačkom polju starokršćanske arheologije Don Franu Buliću za njegov 75. 
rođendan i ujedno pedesetogodišnjicu otkako je neutruđni starac-jubilar 
stao naučno raditi. 

Prikovan uza krevet i osuđen za neko vrijeme na nerad podadoh se razmišlja¬ 
nju, a kod toga mi se osvježi spomen na nezaboravni onaj dan, kad prvi put 
stupih na krvlju brojnih mučenika posvećeno tlo staroga Solina, pa naumih 
već tada za rečenu spomen-knjigu napisati kratak prikaz ovoga moga tamoš¬ 
njeg boravka, a to sada, pošto sam se već prilično oporavio i činim. 

Još kao univerzitetski đak, kad se ono god. 1894. bio sakupio u Splitu lijep 
broj kršćanskih arheologa na prvi internacionalni kongres, živo sam zaželio 
da prvom zgodom upoznam Split i solinske iskopine. No kao đak-prosjak, koji 
se prehranjivao poučavajući tuđu djecu, tada sam se morao zadovoljiti time, 
da čitam iscrpljive izvještaje o tome slavlju solinskom i vrloga Don Frana. 
Kao mladi pak nastavnik imao sam toliko zvanična posla, da nijesam mogao 
ni pomišljati prvih godina na naučno kakovo putovanje. Tek 1906. godine 
iskoristih rijetku priliku, pa u društvu badenskih nastavnika, pod vodstvom 
poznatog arheologa Fridriha Dechna, obađoh najznatnije ostatke grčke i rim¬ 
ske kulture u zapadnoj Maloj Aziji, pa u samoj Grčkoj. Godinu pak dana 
docnije želja me za poznavanjem stare kulture rimske bila odvukla u Italiju, 
a tek godine 1908, zanimajući se tada već življe i za ostatke dubrovačkoga 
latinizma, dođoh u Dalmaciju. No i tada je svrha moga puta u Dalmaciju 
bila druga, da u Dubrovniku naime počnem prikupljati građu za povijest naše¬ 
ga latinizma. ■ -vv-. 

Boraveći u Dubrovniku mnogo sam drugovao s braćom L., rođenim Splićanima, 
pa već njima za volju odlučih, vračajući se iz Dubrovnika kući, da se neko 
vrijeme sa suprugom i osmogodišnjim sinčićem zadržim u Splitu. I tako sam 
upravo 7. septembra rečene godine sretno prispio u Split. Tek što smo stigli u 
Split, imali smo sreću, te se sastadosmo s dičnim sadašnjim jubilarom, kojlega 
prijazna ljupkost i pažljivost brzo nas osvoji, te od srca prihvatismo njegov 


* Po želji priređivača Korblerov tekst nismo jezično mijenjali. 

mili poziv, da ga sjutradan poslijepodne pohodismo u njegovu »Tuskulu«. Još 
istoga nam je on dana bio požrtvovan vod i tumač splitskih znamenitosti 
crtajući povijest njihovu tako živim riječima, da je zanimljivim pričanjem za 
svoj rad morao probuditi dublji interes i u neupućena slušača: da, i moj 
sinčić s velikim je zanimanjem pratio njegovo kazivanje ne osjećajući nimalo 
umor od puta. U 

Sjutradan već rano ujutro došao je Don Frane po me, da mi bude vodičem u 
bogatom, tada, nažalost, još loše smještenom muzeju, i pošto smo proveli ondje 
dobra tri sata, spremi se on i ode u Solin, a ja se vratih k svojima, da zajed¬ 
no razgledamo. stolnu crkvu, negdašnju grobnicu silnoga Dioklecijana, i obađe- 
mo još neka mjesta u gradu zajedno s našim dubrovačkim znancima. Rano 
pak poslije podne, premda je bio neobično vruć dan i sunce je žeglo, kao 
da nas želi ispeći, bijasmo već na kolima put Solina imajući putem izobila i 
prilike i vremena, da se divimo mjestimice upravo velebnim ostacima Diokle¬ 
cijanova vodovoda, koji nimalo ne zaostaju za mnogim sličnim ostacima u 
rimskoj Kompanji. A nezaboravan mora da ostane svakomu i prvi pogled 
na Vranjic, »male Mletke«, kako ga Splićani s ponosom nazivaju, gdje je pred 
75 godina, 4. oktobra 1846, ugledao svijetlo mali naš jubilar. 

Novi prizor ukaza se našim očima malo kasnije, kad stigosmo u mjesto Solin: 
toga dana naime od pamtivijeka velik je ondje sajam, pa se i tada okupio 
ondje silan narod iz čitave okoline. Različne nošnje dalmatinskih Zagoraca, 
Poljičana, ostrvljana, primoraca, pa Hercegovaca podavahu očima mnogo posla. 
No samo kratko smo se vrijeme mogli zadržati na sajmu, jer nijesmo htjeli, da 
Don Frane predugo čeka na nas. Otpustivši, dakle, kočijaša pješke se iz Solina 
obronkom gordoga Mosora stadosmo uspinjati do solinskih iskopina i za krat¬ 
ko vrijeme stigosmo do Tuskula, kućice, što ju je don Frane, kad je ono god. 
1896. kao gimnazijski ravnatelj u Splitu bio mimo svoju volju umirovljen, 
podigao za ravnatelja iskopina, čuvara i za ostale potrebe, uzidavši u nju 
starinskih građevnih i ukrasnih ostataka, što su nađeni po solinskim ruševina¬ 
ma ili u porušenim katovima zvonika stolne crkve splitske. Na vratima nas 
je te zanimljive kućice čekao već domaćin okružen četom »težaka« i drugih 
ljudi iz okoline, koji su bili došli na sajam, a on im je objašnjavao značenje 
pojedinih iskopina. Pošto smo čas otpočinuli u ukusno izmolovanoj sobi za 
goste i okrijepili se čašom »vini Salonitani optimi, quod non corrupit malitia 
hominum«, krenusmo, da uz vodstvo najkompetentnijeg tumača upoznamo naj¬ 
prije starokršćansko groblje u Manastirinama i druge znatnije arheološke nalaze 
u najbližoj okolini. 


* * * 


Tko nije čuo i vidio Don Frana na ruševinama staroga Solina, kad upoznaje 
kojega došljaka sa svojim iskopinama, s kojima je, rekao bih, srastao već 
dug niz godina, taj ga i ne poznaje potpuno. Ja sam bio u društvu već mnogih 
čuvenih arheologa ogledajući ostatke grčke i rimske kulture, pa i takovih, koji 
su sami upravljali iskopinama: svi su ti zaslužni istraživači puni zanosa, kad 
drugima objašnjavaju plodove svoga rada, no Don Frane kao da ih sve nadilazi 
u tome. 

Premda je onoga dana, po vlastitom priznaju, već pet puta tumačio gostima 
i starokršćansko groblje u Manastirinama i ostatke starokršćanske gradske ba¬ 
zilike s krstionicom i krizmaonicom i kršćansko groblje na Kapljuču, ukratko 
sve znatnije iskopine od istočnih (Porta Anđetria) pa do zapadnih vrata 
(Porta Occidentalis), nije se na njemu, iako je već bio nadomak 62. godini 
života opažalo nimalo klonulosti, nego nas je vodao po tim istim ostacima 
tako neutruđivo, kao da je dotada počivao. Sto više, još ga ni to nije zadovo¬ 
ljilo nego želeći ,đa bar ja svakako vidim i baziliku u Marusincu, premda je 
onoga dana bio već i ondje, pošto je uputio čuvara, da moju suprugu i sinčića 
odvede nazad u Tusculum, pođe još jednom sa mnom i onamo, naročito zbog 
toga, da vidim ondje lijepe i dobro sačuvane mozaike. 



* * * 

Dosta kasno, već kod mjesečeva svijetla, stigosmo iz Marusinca nazad u Tus- 
culum, a ondje nas dočeka gostoljubivi sto ugodnoga domaćina, da nas okrijepi 
biranim jelom i pićem svoga zaseoka. Tek kasno u noć krenusmo put željez¬ 
ničke stanice, da se vratimo u Split, ali i tada se još navratismo do iskopini 
amfiteatra i do poganskoga groblja, da ih ugledamo kod puna mjeseca. Bila je 
već ponoć, kad onoga dana legosmo u krevet. 

Ja sam otada više puta bio u Solinu. I s Don Franom sam otada proboravio 
već gdjekoji ugodan dan i u Splitu i u Solinu i u Zagrebu i u Rogatačkoj 
Slatini, no nijedan od tih dana ne osta mi tako živo u uspomeni kao prvi moj 
boravak u Solinu. Ali kad god sam u Manastirinama stupio pred sarkofag, 
što ga je »Franciscus peccator et indignus presbyter« priredio sebi za pokoj 
vječni, svaki sam put iskreno zaželio, da bi to bilo što kasnije!** 


HRVATSKA GLAZBENA BAŠTINA 

Jerlco Martinić, Glagolitische Gesange Milteldalmatiens, Gustav Bosse Verlag, 
Regensburg, 1981. 

Petar Zđravko Blajić 


Melodova godina i Evropska godina glazbe zgodna je prilika da se, iako sa 
zakašnjenjem, osvrnemo na djelo koje radi o glazbi koja je vezana uz Ćirilo- 
-Metodovu baštinu. Radi se o jednom djelu izdanom u dvije knjige: Glago¬ 
ljaško pjevanje u srednjoj Dalmaciji, tekst i note. To je, u stvari, doktorska 
disertacija Jerka Martinića što ju je s uspjehom obranio na sveučilištu u 
Kolnu. Knjiga je izišla na njemačkom jeziku u izdanjima kolnskog glazbeno- 
istraživačkog zavoda kao 103. knjiga i time je postala dostupna široj glazbe¬ 
noj, muzikološkoj i etno-muzikološkoj javnosti. Bilo bi normalno da se taj 
rad pojavi i u hrvatskom prijevodu i tako približi i domaćem, znanstvenom 
i širem općinstvu, Bez obzira na sam sadržaj i vrijednost rada zanimljiva je 
činjenica da je njemački izdavač pokazao zanimanje za jedan način pjevanja 
na izmaku, a u njemu, inače, po glazbenom mentalitetu i izričaju, dalekoj 
Dalmaciji. Tko zna kako bi se naši izdavači ponijeli da im je Martinić kojim 
slučajem ponudio njemački tekst svoje radnje. Osim časne iznimke dr. Jerka 
Bezića u Slovu (br. 32—33) nitko se nije ozbiljnije ni osvrnuo na rad, a malo 
je i onih koji su ga uopće i registrirali. Slično se je dogodilo i s još značaj¬ 
nijim djelom Spomenici glagoljaškog pjevanja (Poljica). 

Martinićeva knjiga (I. dio) sastoji se od uvoda i četiri poglavlja: 1. Postanak 
i održavanje glagoljaške tradicije, 2. Prikaz cjelokupnog repertoara glagolja¬ 
škog pjevanja u srednjoj Dalmaciji, 3. Prikaz posljedica liturgijske reforme 
nakon Drugog vatikanskog koncila i socijalnih i društvenih promjena zadnja 
četiri desetljeća i 4. Transkripcija i analiza dvanaest oblika glagoljaškog litur¬ 
gijskog pjevanja u Velikom tjednu i još tri primjera paraliturgijskih pjesama. 

U uvodu Martinić tumači što podrazumijeva pod nazivom glagoljaški napjevi. 
Za njega su to napjevi s liturgijskim tekstom na staroslavenskom jeziku, a u 
kasnijim verzijama i na hrvatskom jeziku, koji se kroz, generacije prenose 
samo usmenim pređanjem. Iako je za glagoljaško pjevanje bitna komponenta 
staroslavenski i hrvatski jezik, Martinić smatra da se ne mogu mimoići i neki 

